Tisztelt Lakosság!

Az Országos Meteorológiai Szolgálat időjárás előrejelzései alapján a jövő héttől már havazás várható. Erre tekintettel kérem Önöket, hogy hóesés, illetve havas időjárás idején gépjárműveikkel ne parkoljanak a közutak szélén, mert az egyrészt a gépi hóeltakarítást, hótolást akadályozza, esetlegesen lehetetlenné teszi, másrészt a hótoló teherautó az így parkoló gépjárművekben kárt okozhat.
Felhívom szíves figyelmüket, hogy a helyi közutak kezelésének szakmai szabályairól szóló 5/2004. (I. 28.) GKM rendelet értelmében az ingatlan tulajdonosának (kezelőjének, használójának) kell gondoskodnia az ingatlan előtti járdaszakasz (járda hiányában 1 m széles területsáv, illetve ha a járda mellett zöldsáv is van, az úttestig terjedő teljes terület), valamint a járdaszakasz melletti nyílt árok és ennek műtárgyai tisztántartásáról, a hó eltakarításáról és síkosságmentesítéséről. Kérem, a balesetek elkerülése érdekében fordítsanak fokozott figyelmet e feladatok ellátására!

Kislőd Község Önkormányzat Képviselő-testületének a növényi hulladék égetéséről szóló 6/2012. (V. 4.) önkormányzati rendelete értelmében a növényi hulladék égetése kizárólag a keddi és csütörtöki napokon 16.00 órától 19.00 óráig engedélyezett. A tüzet 19.00 óráig el kell oltani. Ennek során kizárólag növényi hulladék égetése lehetséges, más anyag nem égethető.
Közmeghallgatás
Tájékoztatom a Tisztelt Lakosságot, hogy Kislőd Község Önkormányzat Képviselő-testülete 2014. december 11-én 17.00 órai kezdettel közmeghallgatást tart a Művelődési Házban (8446 Kislőd, Hősök tere 2.).

